Яков Полонски
Песен на циганката

Превод от руски: Ана Александрова, —

chitanka.info

Моят огън свети в мрака,

гаснат искри, литва дим…

А раздялата ни чака.

Моста… Тук ще се простим.

Нощ отмине ли — зората

мен и теб ще раздели.

Ще се втурнат към полята

волни цигански кон…

Ти във възел на раздяла

здраво моя шал стегни.

Знай, като ресните в шала

бяхме слети в тези дни.

Теб те чака кон забързан,

мен пък… някой чужд орел.

Възелът от теб завързан,

ще разкъса в порив смел.

Друга срещнеш ли — неволно

ти ще си припомняш мен.

С мойте песни нека волно

тя да радва твоя ден!

Огънят ми свети в мрака,

гаснат искри, литва дим…

И раздялата ни чака

с теб, соколе мой любим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.